Bratislava 24. septembra 2017 (TASR/HSP/Foto:TASR-Michal Svítok)
Ak to lídri koalície naozaj myslia vážne s bojom proti korupcii a za výšenie transparentnosti, nebudú mať problém zahlasovať za návrh OĽaNO týkajúci sa sprísnenia majetkových priznaní. V diskusnej relácii televízie TA3 V politike to zdôraznila Veronika Remišová z OĽaNO
Na snímke opozičná poslankyňa Veronika Remišová (OĽaNO-NOVA)
Návrh Obyčajných má podľa nej zaplátať všetky diery v súčasnom systéme a prispieť k tomu, aby majetkové priznania neboli len formalitou. "Po novom budú musieť politici napríklad priznávať dary, budú takisto musieť špecifikovať hnuteľné veci. Nebude stačiť uviesť vlastníctvo len auta, ale aj špecifikovať, o aké auto ide, či je to staré vozidlo alebo auto za sto-dvesto tisíc," ozrejmila jeden z návrhov, ktorý má pomôcť k lepšej kontrole. Rovnako by politici museli priznávať aj využívanie majetku. "Ak by prešla naša novela, tak napríklad pán Fico by musel uviesť, že si prenajíma byt, koľko za tento prenájom platí a aká je trhová hodnota prenájmu. Stále sme totiž presvedčení, že prenájom, ktorý užíva, je oproti trhovým cenám extrémne lacný," uviedla zástupkyňa OĽaNO.
Dodala, že návrh opozičného hnutia ráta i s tým, že budú i jasnejšie popisované príjmy a tiež by malo byť možné porovnávať majetkové prírastky. Novela rieši i zverejňovanie majetkových priznaní v samospráve, v rámci novely chce OĽaNO uzákoniť aj etický kódex.
Remišová je presvedčená, že iniciatíva OĽaNO v tomto čase má zmysel, hoci sa hovorí o tom, že má vzniknúť pracovná skupina so zastúpením všetkých strán, ktorá má pripraviť spoločnú koalično-opozičnú zmenu zákona. "Ak chcete zabiť nejakú iniciatívu, zriaďte nejakú pracovnú skupinu alebo špeciálny výbor, to je istá vec, že sa nikam nedopracujete," uviedla. Dodala, že o pracovnej skupine sa hovorí už dlho, no vždy ostalo iba pri rečiach. "Nemôžeme čakať, kým niekto bude mať práve vôľu alebo kým niekto takúto tému začne využívať v predvolebnej kampani," povedala s odkazom, že OĽaNO na túto tému upozorňuje dlhodobo.
Priznala, že v prípade ďalšieho návrhu nad rámec novely zákona – zriadiť nový úrad pre etiku, ktorý by dohliadal na majetok a správanie verejných funkcionárov, je potrebná širšia koalično-opozičná dohoda. V prípade koalície však tendenciu prispieť k takejto zhode však Remišová nevidí.